b'\n_START_ARTICLE_\nERM-2\n_START_PARAGRAPH_\nERM-2 (angle\xc5\xa1ko Exchange-rate mechanism) je mehanizem te\xc4\x8dajnih razmerij za dr\xc5\xbeave Evropske skupnosti, ki niso \xc4\x8dlanice monetarne unije. Mehanizem ERM-2 je leta 1999 nasledil starej\xc5\xa1i mehanizem ERM, ki ga je Evropska skupnost uvedla marca 1979, da bi zmanj\xc5\xa1ala spremenljivost te\xc4\x8dajnih razmerij in dosegla monetarno stabilnost, potrebno za uvedbo skupne valute._NEWLINE_Odlo\xc4\x8ditev o vstopu v ERM-2 je prepu\xc5\xa1\xc4\x8dena dr\xc5\xbeavi \xc4\x8dlanici, \xc4\x8dlanstvo pa pomeni vezavo doma\xc4\x8de valute na evro z namenom, da se dr\xc5\xbeavo pripravi za polnopravno \xc4\x8dlanstvo v Evropski monetarni uniji. Eden od pogojev, ki jih mora dr\xc5\xbeava \xc4\x8dlanica izpolnjevati pred vstopom v monetarno unijo, je, da je menjalno razmerje med evrom in krajevno valuto stabilno vsaj dve leti pred vstopom._NEWLINE_Od za\xc4\x8detka leta 1999 je v ERM-2 vklju\xc4\x8dena danska krona; 28. junija 2004 pa so se ji priklju\xc4\x8dile \xc5\xa1e estonska krona, litovski litas in slovenski tolar. Ciper, Latvija in Malta so se mehanizmu priklju\xc4\x8dile 29. aprila 2005. \xc4\x8ce\xc5\xa1ka, Mad\xc5\xbearska, Poljska, Slova\xc5\xa1ka, \xc5\xa0vedska in Zdru\xc5\xbeeno kraljestvo za zdaj svojih valut niso vklju\xc4\x8dile v mehanizem ERM-2._NEWLINE_Vklju\xc4\x8ditev v ERM-2 v praksi pomeni, da je za dano valuto v naprej dolo\xc4\x8deno centralno te\xc4\x8dajno razmerje glede na evro. Te\xc4\x8daj valute lahko variira okrog te\xc4\x8dajnega razmerja najve\xc4\x8d za vnaprej dolo\xc4\x8deno vrednost. V primeru Danske lahko danska krona variira glede na evro za najve\xc4\x8d \xc2\xb1 2,25\xc2\xa0%.'